ไม่เห็นด้วยกับการยุบสภา แล้วรักษาการยาวไปถึงประชุมเอเปค เพราะจะทำให้รัฐบาลไม่สามารถเจรจรากับต่างประเทศได้
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ในฐานะหัวหน้าพรรคภูมิใจไทย กล่าวว่า พรรคภูมิใจไทย ลงพื้นที่เป็นเรื่องปกติ ไม่ใช้เวลาราชการ ไม่ต้องกังวลว่าจะเป็นการเอาเปรียบทางการเมืองและไม่ให้ถูกโจมตีว่านำเวลาราชการไปลงพื้นที่ ส่วนที่มีหลายฝ่ายกังวลเรื่องการยุบสภานั้น ทุกพรรคการเมืองลงพื้นที่อย่างต่อเนื่องมาตลอด จึงไม่ต้องกังวล โดยเฉพาะผู้ที่ชำนาญในสนามการเมือง ที่พร้อมไปสู่การเลือกตั้ง เนื่องจากรัฐบาลทำงานมา 3 ปีกว่าแล้ว ต้องเตรียมความพร้อมไว้เสมอ หากพรรคไหนไม่พร้อมก็จะเหนื่อย แต่ส่วนตัว ไม่เห็นด้วยกับการยุบสภา และเป็นรัฐบาลรักษาการยาวไปจนถึงการประชุมเอเปค ซึ่งเป็นไปไม่ได้ เพราะเมื่อยุบสภาแล้ว สภาพของรัฐบาลเหมือนเป็นง่อย ไม่สามารถดำเนินการอะไรได้ ดังนั้น ต้องเดินหน้าจัดการเลือกตั้งโดยเร็ว ตามกรอบของรัฐธรรมนูญ 45-60 วัน ขณะเดียวกัน ส.ส. ก็มีเวลาย้ายพรรค จึงขออย่าคิดล่วงหน้า ที่อยู่นอกเหนือจากสิ่งที่ กฎหมายกำหนด แต่หากยุบสภาแล้ว จัดเลือกตั้งใน 60 วันไม่ได้ จะเป็นเรื่องใหญ่ เพราะอยู่นอกเหนือรัฐธรรมนูญ หัวหน้าพรรคการเมืองก็ต้องทำให้การเลือกตั้งเกิดขึ้นเร็วที่สุด อีกทั้งหากยุบสภาฯในช่วงคาบเกี่ยวกับการประชุมเอเปค จำเป็นต้องไปรับแขกบ้านแขกเมือง ก็ต้องสงสารผู้นำในฐานะรัฐบาลรักษาการ ว่า จะมีประเทศไหน อยากคุยกับเราบ้าง เพราะคุยกันแล้ว ไม่รู้ว่าจะได้ผลประโยชน์อะไรจากเราบ้างนายอนุทิน ย้ำว่า มีเพียงคนเดียวตามรัฐธรรมนูญที่มีอำนาจยุบสภาฯ ตนเองก็จะขยันลงพื้นที่ เสนอนโยบาย สร้างความเชื่อมั่นให้กับประชาชนและที่สำคัญต้องทำตามรัฐธรรมนูญ ไม่เช่นนั้นก็เกิดเหตุวุ่นวาย ดังนั้นเดินตามรัฐธรรมนูญดีที่สุด ส่วนตัวพร้อมเลือกตั้ง อย่างไรก็ตาม ไม่เกินเดือนมีนาคม 2566 อย่างแน่นอน